27/05/2011 | Administración LocalMunicipal
Ribeira
Regulamento de utilización das instalacións deportivas municipais do Concello de Ribeira

Por acordo plenario do Concello de Riveira de data 28 de febreiro de 2011, aprobouse inicialmente o Regulamento de utilización das instalacións deportivas municipais do Concello de Riveira, o cal foi publicado no Boletín Oficial da Provincia número 50, do 15 de marzo de 2011 e no Taboleiro de Anuncios do Concello de Riveira, por un prazo de trinta días hábiles, sen que durante o mesmo se presentasen reclamacións ou alegacións, polo que se entende definitivamente aprobado, procedéndose á súa publicación íntegra, de conformidade ao artigo 70.2 da Lei 7/1985, do 2 de abril, reguladora das bases do réxime local. O citado Regulamento non entrará en vigor ata que se publique completamente o seu texto e trascurra o prazo previsto no artigo 65.2 da citada Lei 7/1985. O aumento de Instalacións Deportivas Municipais e da demanda de utilización das mesmas, fai necesario a elaboración dunha normativa que regule o seu uso e funcionamento. A presente regulamentación aspira a constituír un instrumento eficaz que optimice a utilización das instalacións deportivas municipais coa finalidade única de fomentar o deporte e facilitar a súa práctica a toda a cidadanía, como un servizo que, socialmente, deben cubrir as entidades públicas. O obxectivo das instalacións deportivas municipais e dos servizos que alí se ofertan é o fomento do deporte e da actividade física, favorecendo o desenvolvemento integral na cidadanía e promovendo o asociacionismo. Para o mellor cumprimento destes fins, o Concello de Riveira desenvolvéronse unha serie de normas que servirán, dunha parte, para garantir os dereitos dos usuarios e usuarias das instalacións deportivas municipais e doutra, para fixar as necesarias obrigas ou deberes destes co persoal, cos demais usuarios e usuarias ou co propio equipamento deportivo. O presente Regulamento ten por obxecto regular o réxime xurídico, xestión, uso e utilización das Instalacións Deportivas titularidade do Concello de Riveira e dítase ao abeiro das competencias que nesta materia atribúen aos concellos os artigos 4. a), 22, 25.2. m), 26.1. c) e 49 da Lei 7/1985, de 2 de abril, reguladora das Bases de Réxime Local; artigo 55 do Real Decreto Lexislativo 781/1986, de 18 de abril, polo que se aproba o texto refundido das disposicións vixentes en materia de Réxime Local, o artigo 13 da Lei 11/1997, de 22 de agosto, Xeral do Deporte en Galicia e o artigo 50.3 do Real Decreto 2568/1986, de 28 de novembro, polo se aproba o Regulamento de Organización, Funcionamento e Réxime Xurídico das Entidades Locais. O presente Regulamento será de aplicación na totalidade das instalacións deportivas municipais descritas no artigo 2 e de aplicación aos usuarios ou ás usuarias que se definen no artigo 3.2 do presente Regulamento. Son instalacións deportivas municipais todos aqueles edificios, dependencias ou recintos ao aire libre, equipados para a práctica deportiva e cuxa titularidade sexa do Concello de Riveira ou teña encomendada a súa xestión mediante concesión ou convenio, e calquera outra instalación que puidese integrarse no futuro no Patrimonio Municipal.3.1. A efectos do presente Regulamento terán consideración de usuarios ou usuarias das instalacións deportivas municipais aquelas persoas ou entidades que utilicen estas, ben participando en programas promovidos e xestionados directamente polo Concello de Riveira ou ben usando as instalacións deportivas por medio de alugamento ou cesión.3.2. Quen asistan ás instalacións como acompañantes e espectadores terán a consideración de persoas usuarias pasivas, aplicándoselles estas normas ata onde poida chegar a súa responsabilidade durante a súa estancia nas instalacións.4.1. O acceso ás instalacións deportivas municipais, ben de forma individual ou de forma colectiva, supón aceptación das normas contidas no presente Regulamento.4.2. O uso das instalacións deportivas será libre. Exceptúanse os casos en que a normativa específica da instalación indique o contrario. Os nenos e as nenas menores de 10 anos só poderán acceder e permanecer nas instalacións acompañados dunha persoa maior de idade, que será responsable do uso das instalacións feito polo menor.4.3. Serán considerados usuarios e usuarias da terceira idade as persoas de cumpran algún dos seguintes requisitos: a) Ter os 65 anos feitos. b) Xubilados e xubiladas ou pensionistas así como os seus respectivos cónxuxes, empadroados no Concello de Riveira, cunhas pensións brutas mensuais que no seu conxunto sexan inferior ao dobre do salario mínimo interprofesional.4.4. Para acceder ás instalacións con control de acceso informatizado é requisito imprescindible a presentación da tarxeta de control de acceso que habilite a Concellería de Deportes para estes efectos. En calquera outro momento, o persoal da instalación poderá requirir a súa presentación. As tarxetas de control de acceso á instalación serán persoais, sen que poida ser utilizada por outra persoa que non sexa a nominativa da tarxeta.4.5. O acceso e a permanencia na instalación respectará os horarios, as instalacións e a categoría asignadas, e atenderanse en todo momento as indicacións do persoal da Concellaría de Deportes. Non se poderá permanecer nas instalacións deportivas municipais fóra dos horarios concedidos.4.6. Os usuarios e as usuarias das instalacións (xogadores e xogadoras, adestradores e adestradoras, persoal auxiliar etc.) deberán utilizar a indumentaria deportiva, e o calzado específico en atención ás características especiais de cada pavimento.4.7. Alugamento por hora: grupos ou persoas que alugan a instalación para a realización de práctica deportiva. Este acceso poderá realizarse mediante os seguintes procedementos: 5.1. Abonados/as: coa condición de abonado/a, pódese ter acceso á piscina climatizada, á sala fitness, zona SPA, Pista de Atletismo e a todos os espazos de uso libre, sen restrición ningunha de tempo nin espazo. Ademais terán a posibilidade de inscribirse nos cursos cun desconto no prezo en cada curso segundo ordenanza específica. - Cubrir todos os datos da folla de inscrición. - Fotocopia do Documento Nacional de Identidade (DNI) do titular. - Fotocopia do Libro de Familia, exclusivamente no caso de Abono Familiar. - Fotografía Abono Xuventude: de 17 a 23 anos de idade. Abono Adultos/as: de 24 a 65 anos de idade. Abono 3ª Idade: máis de 65 anos, persoas con pensión de viuvez. Abono Familiar: cónxuxes e fillos/as menores de 23 anos. Abono Familiar en situación de desemprego: cónxuxes e fillos/as menores de 23 anos. Abono de Mañá: uso das instalacións desde a súa apertura ata as 14 h. - En caso de ser parella de feito, é imprescindible presentar o certificado de convivencia, ou equivalente, expedido polo Concello (exclusivamente no caso de Abono Familiar). - En caso de abono de desempregados/as, é obrigatoria a presentación do “Documento de alta e renovación da demanda de emprego” selada. Esta presentación realizarase mensualmente mentres siga vixente o abono.5.2. Cursistas: teñen esta condición as persoas inscritas nalgún curso, de sala ou de piscina, e unicamente poden facer uso das instalacións durante o tempo que dure a clase. Requirimentos para adquirir a condición de cursista: - Cubrir todos os datos da folla de inscrición. - Fotocopia do DNI. - Fotografía. Duración dos cursos: son de carácter mensual, renovables ata que o desexe o/a usuario/a, sempre que se cumpra cos prazos de notificación de baixa específicas para cada actividade. A última semana de cada mes ofertaranse as novas prazas para o mes seguinte, e farase pública a lista de espera actualizada. Como norma xeral cada clase ten unha duración de media de 45 minutos, agás as de bebés que son de 30 minutos.5.3. Entrada con tícket: entradas puntuais na instalación pagando o custo do tícket no momento do acceso á instalación. Os beneficiarios dos tíckets poden usar todas as zonas de baño libre, con restrición de uso en función da ocupación. - Por motivos de seguridade, poderáselles pedir aos usuarios e usuarias que presenten o DNI, ou calquera outra documentación acreditativa de idade, ao mercaren unha entrada. O persoal da instalación poderá denegarlles o acceso en caso de negárense a amosar a mencionada documentación. - Cumprir coas normas de uso que ten cada espazo deportivo da instalación, respectando as idades para as que está permitido.5.4. Deportista federado/da: que accede á instalación para os adestramentos ou competicións da súa entidade ou club. Só poderá utilizar os vestiarios e zonas de adestramento, tendo restrinxido o acceso a outras dependencias e servizos da instalación.5.5. Deportista non federado/da: participantes en ligas locais ou comarcais que formen parte dun club, asociación, etc. Só poderá utilizar os vestiarios e zonas de xogo, tendo restrinxido o acceso a outras dependencias e servizos da instalación.5.6. Alugamento por hora: grupos ou persoas que alugan a instalación para a realización de práctica deportiva. Só poderán utilizar os vestiarios e zonas de xogo alugadas, tendo restrinxido o acceso a outras dependencias e servizos da instalación.5.7 Sobre a gratuidade nas instalacións deportivas municipais: 5.7.1. Terán o acceso libre e gratuíto ás instalacións o persoal municipal, empresas externas, ou persoal doutras administracións públicas, no exercicio de labores profesionais na instalación.5.7.2. A Xunta de Goberno Local, ou o Alcalde, en función das súas competencias, poderá autorizar os actos organizados con fins benéficos ou actos de interese social, cultural, formativo ou de carácter afeccionado. Precisarase un informe previo da Concellaría de Deportes.5.7.3 A Concellería de Deportes poderá habilitar un ximnasio onde terán acceso gratuíto deportistas federados/as, membros de protección civil, policía local e outros corpos do estado para realizar sesións de acondicionamento físico. Estes colectivos para acceder ao resto de instalacións (piscina, polideportivos.), deberano facer como usuario nunha das modalidades descritas nos artigos do 4.1 ao 4.2 deste Regulamento. Será necesaria a firma dun convenio entre o Concello e a entidade solicitante.6.1. As Instalacións Deportivas Municipais, independentemente da forma de xestión, son de acceso libre para toda a cidadanía, sen outras limitacións que as establecidas na lei ou neste regulamento, as propias do uso ao que están destinadas e o pagamento das taxas en vigor para a actividade de que se trate.6.2. Atendendo ao interese social, cultural e formativo, os actos deportivos de carácter afeccionado poderán gozar dunha bonificación de ata o 100% das tarifas.6.3. O Concello de Riveira poderá conceder bonificacións ou a total exención desta taxa no caso de utilización das instalacións para o desenvolvemento de actos organizados con fins benéficos.6.4. O Concello de Riveira poderá establecer novas modalidades de acceso ás instalacións sen necesidade de modificar o presente Regulamento.6.5. As diferentes taxas serán marcadas cada ano na Ordenanza Fiscal de aplicación. Estas taxas fan referencia tanto ao acceso ás instalacións, como á ocupación privativa dun campo ou espazo deportivo, cando haxa lugar.6.6. Os horarios de apertura e peche, aprobados polo Concello de Riveira, estarán expostos nun lugar visible da instalación para información de todas as persoas e entidades usuarias, procurándose en todo momento o maior horario posible que permita a máxima rendibilidade deportiva e social das instalacións.6.7. A normativa específica de cada instalación indicará a idade mínima para poder facer uso da mesma.6.8. En cada unha das instalacións figurarán, con carácter preceptivo e en lugar visible, as normas de uso das instalacións deportivas e as taxas en vigor para esa instalación.6.9. Para acceder ás instalacións é requisito indispensable a presentación da entrada, bono, ou carné correspondente, ou o DNI (ou documento que o substitúa). 6.10. Queda reservado o dereito de admisión.7.1. Ser tratados/as con respecto e deferencia polo persoal que presta os seus servizos nas instalacións deportivas.7.2. Usar e aproveitar, de acordo coas normas de uso establecidas e previo pagamento do prezo público vixente de todos os servizos das instalacións.7.3. Facer uso das instalacións nos días e horarios sinalados no programa ou alugamento contratado, se ben, o Concello de Riveira poderá, por necesidades de programación ou de forza maior, anular ou variar as condicións establecidas comunicando sempre esta circunstancia ás persoas e entidades usuarias afectadas coa maior antelación posible.7.4. Facer uso dos servizos e espazos complementarios como vestiarios, aseos, etc., nos termos previstos no presente Regulamento, ou nas normas de uso interno de cada instalación.7.5. Aproveitar as instalacións, o mobiliario e o equipamento deportivo en boas condicións de uso.7.6. Presentar as queixas, suxestións ou reclamacións que estimen convenientes por escrito nas follas dispoñibles no Rexistro Xeral do Concello de Riveira.7.7. Obter información sobre as condicións de uso das Instalacións Deportivas Municipais.8.1. Utilizar as instalacións, material e mobiliario adecuadamente, e evitar posibles estragos ou danos nas instalacións ou na saúde e dereitos doutros/as usuarios/as.8.2. Facer uso de calquera das instalacións e espazos deportivos co adecuado vestido e calzado acorde ás diferentes modalidades deportivas.8.3. Usar as instalacións de forma que non se impida ou dificulte o seu uso ás demais persoas.8.4. Coidar o material que se entrega en préstamo para a práctica deportiva.8.5. Seguir condutas respectuosas coa hixiene, limpeza e mantemento das instalacións.8.6. Evitar afeitarse nas instalacións.8.7. Exercer a custodia dos menores a quen se acompaña, vixiando para que utilicen as instalacións sen ningún risco e respecten as normas de obrigado cumprimento.8.8. O uso de indumentaria deportiva adecuada á modalidade que se vaia realizar, así como o uso de calzado deportivo que corresponda, con arranxo á superficie de xogo.8.9. Aboar o prezo público correspondente ao servizo ou actividade elixida, dentro dos prazos e normas que se establezan na correspondente Ordenanza.8.10. Cumprir a lexislación e regulamentación vixente en materia de tabaquismo, bebidas alcohólicas e substancias estupefacientes e lei de protección do menor.8.11. Presentar o carné, tarxeta ou documento de identificación estipulado para acreditar a súa condición de usuario/a, sen que sexa posible cedelo ou transmitilo a terceiras persoas.8.12. Cumprir os horarios establecidos no alugamento das unidades deportivas.8.13. Abandonar as instalacións unha vez finalizada a actividade na que participe ou se inscribise. Debido ás diferentes particularidades de cada deporte e competición, o acceso e saída de vestiarios estará regulado por norma interna de cada instalación deportiva.8.14. Non deixar obxectos fóra dos armarios dos vestiarios, así como ocupar con roupa, toallas, etc. as cabinas individuais, duchas ou calquera espazo dos vestiarios. Só se poderá ocupar o armario durante a realización da actividade. O Concello de Riveira non se responsabiliza dos obxectos perdidos dentro das instalacións. As pezas de vestir esquecidas serán destruídas nun prazo de 15 días por motivos de hixiene, e os obxectos de valor entregaranse á Policía Local para a súa custodia.8.15. O Concello de Riveira non se fará responsable ante a persoa ou entidade usuaria en caso de accidentes ou estragos derivados do incumprimento por parte desta das presentes normas; dun comportamento neglixente de terceiros ou dun mal uso das instalacións equipamentos ou servizos.8.16. O acceso ás instalacións deportivas municipais supón a aceptación das normas contidas neste Regulamento. Ademais das normas xerais e das específicas da instalación recóllense as seguintes: 9.1. Os pais, nais, titores ou acompañantes, non terán acceso aos locais onde se desenvolvan as clases, co obxecto de non entorpecer a organización e a aprendizaxe. As comunicacións ou consultas ao monitor ou monitora deberán realizarse en horario de titorías dispoñibles para iso a través da persoa coordinadora da actividade.9.2. As clases e as actividades darán comezo e finalizarán segundo o horario establecido, salvo que haxa modificacións por causa de forza maior. Esíxese puntualidade.9.3. As faltas de asistencia: 9.3.1. As faltas non xustificadas dun mes poderán ser causa da perda dos dereitos adquiridos coa inscrición na actividade correspondente.9.3.2. Mais dun 60% de faltas inxustificadas serán considerada como a perda da inscrición do curso ou actividade.9.4. O material deportivo de uso persoal (gorro, zapatillas, gafas de natación.) necesario para a práctica deportiva deberá achegalo o/a usuario/a. O devandito material será indicado polo/a monitor/a ao comezo do curso.9.5. As Escolas Deportivas darán comezo, agás excepcións durante a segunda quincena do mes de outubro e rematarán na no mes de maio.9.6 As actividades e Escolas Deportivas de verán impartiranse con carácter xeral nos meses de xullo e agosto.9.7. O calendario das clases será o mesmo que o calendario escolar, e deberá estar exposto nas instalacións onde se leven a cabo as actividades.9.8. Ante a eventual falta do/a monitor/a ou profesorado por motivos imprevistos, os/as usuarios/as de actividades física nos pavillóns ou ximnasio, poderán facer uso da sala correspondente e o material necesario para desenvolver algunha das sesións – tipos, que a tal fin se terán previstas e depositadas na recepción da instalación. Cando a falta do/a monitor/a sexa para unha actividade na piscina poderán acceder a ela para uso libre sempre que se trate de persoas adultas, pero para cursos infantís quedará suspendida a actividade. Cando a Concellería de Deportes oferte unha nova actividade, a forma de acceso á mesma, será polo procedemento de solicitude, e en caso de superior demanda, a adxudicación mediante sorteo público, no lugar e hora que se sinale para tal fin, coa antelación necesaria para coñecemento das persoas interesadas.11.1. Ser admitido/a para o uso do servizo sempre e cando se cumpran os requisitos esixidos pola súa regulamentación e haxa prazas abondas para todas as solicitudes. En caso de que haxa máis solicitudes de nova inscrición que prazas se ofertaron, a admisión será realizada previa inscrición nunha lista de espera.11.2. A renovar a praza ocupada nas Escolas Deportivas Municipais, cursos e actividades, sempre que se asistise ao curso, exista dispoñibilidade de prazas e razóns pedagóxicas e organizativas que o permitan.12.1. Cumprir a normativa xeral e específica de uso de instalacións.12.2. Asistir ás actividades, cumprindo o horario do curso ou a actividade para a que se admitiu.12.3. A persoa cursista deberá acreditar non padecer doenza ningunha que lle impida realizar esta práctica deportiva.12.4. Presentar un xustificante de pagamento cando fose requirido.12.5. Utilizar a tarxeta ou outro documento para o acceso ás instalacións.12.6. Seguir as indicacións de socorristas, monitores e persoal da instalación.12.7. Non se poderá permanecer nas instalacións fóra do horario concedido.12.8. Os prazos para a solicitude de admisión do alumnado nas Escolas Deportivas Municipais, cursos e actividades formalizaranse nos períodos que determine a Concellaría de Deportes.13.1. Poderanse dar de baixa cursistas polos motivos seguintes: 13.1.1. Por falta de pagamento na cota correspondente nos prazos establecidos.13.1.2. Por faltas inxustificadas á actividade. As faltas inxustificadas á actividade superior a un 60%, durante un período de dous meses serán motivo de baixa automática, sen ter preferencia para volver á mesma actividade.13.1.3. Por faltas reiteradas. As faltas reiteradas aínda que estean xustificadas a un 50% durante un período de dous meses 13.1.4. Por prescrición médica. Poderán ser dados de baixa as persoas usuarias que por problemas de saúde, teñan contraindicada a realización da actividade física que se realice nas diferentes instalacións deportivas. Nestes casos a persoa usuaria estará como preferente para volver á actividade cando o informe médico sexa apto para á actividade deportiva.13.1.5. Por superar a idade máxima establecida para cada actividade. Serán dados de baixa na actividade quen superen a idade máxima establecida para a mesma.13.1.6 Por superar os obxectivos do curso. Nos cursos de iniciación, aprendizaxe e perfeccionamento, serán dados de baixa quen superen, segundo o criterio do corpo técnico e do profesorado, os obxectivos marcados para os mesmos.13.1.7 Por falsear datos relativos a súa inscrición nos cursos.14.1. O Concello de Riveira conserva a propiedade das instalacións, e encárgase de proporcionarlle a mellor conservación posible. Con tal fin, insta aos usuarios a que sigan as indicacións do persoal encargado e respecten os edificios, instalacións, mobiliario e materiais, debendo poñer no seu coñecemento aquelas anomalías, deficiencias ou danos que poidan observarse, co obxecto de reparalos o antes posible. Solicítase, así mesmo, que velen pola limpeza dos diferentes recintos, depositando todos os papeis, bolsas, residuos e desperdicios nas papeleiras e depósitos instalados para tal efecto.14.2. O uso de todos e cada un dos espazos deportivos terá como actividades preferentes as organizadas polo Concello de Riveira.14.3. As instalacións deportivas poderán ser utilizadas, con autorización municipal previa, por cantas asociacións, clubs, grupos ou persoas físicas o desexen. Por razóns de operatividade as solicitudes referentes ao uso deportivo das instalacións por parte de clubs, asociacións ou particulares serán resoltas directamente pola Concellería de Deportes, así como as solicitudes formuladas por menores de idade para o uso das instalacións.14.4. Aquela actividade non deportiva que non estea organizada polo Concello de Riveira, e pretenda realizarse nas súas instalacións deportivas, deberá ser solicitada por escrito ó Alcalde ou órgano en quen delegue, que outorgará ou denegará a solicitude previo informe da Concellería de Deportes.14.5. Cando a solicitude de utilización das instalacións se refira a unha actividade puntual, solicitarase mediante un escrito dirixido á alcaldía do Concello de Riveira, cunha antelación mínima de 15 días. En caso de que non se poida utilizar unha instalación por causas alleas ao usuario poderá solicitarse un novo uso sen cargo ningún.14.6. A utilización das Instalacións e a realización de actividades autorizadas supeditaranse á realización de eventos, deportivos ou non, organizados polo Concello de Riveira, sen que isto poida ser orixe de reclamación cando pola dita circunstancia deba suspenderse a actividade ou modificarse o horario previsto.14.7. Aquela actividade que non sexa exclusivamente deportiva (festivais, desfiles, concertos, etc.) deberá ser solicitada ao Concello de Riveira cunha antelación mínima de 15 días. A autorización condicionarase á dispoñibilidade das instalacións e á subscrición por parte da persoa ou entidade solicitante dunha póliza de seguro de danos e outra de responsabilidade civil na contía suficiente para cubrir os posibles danos nas instalacións e/ou os danos e prexuízos a terceiros que poidan ocasionarse con motivo da actividade programada.14.8. Queda prohibido: a) O paso de animais ás instalacións, excepto os cans guía para persoas con discapacidade visual que poderán facer uso das zonas comúns das instalación deportivas excepto vestiarios, lavabos, e duchas. Teñen prohibido o acceso a zonas de piscina. b) A non utilización das entradas e accesos propios e específicos de cada instalación e espazo deportivo concreto. c) O acceso de calquera tipo de vehículo. d) A posesión ou tenencia de botellas ou outros obxectos de vidro, a excepción das zonas habilitadas para iso. e) A permanencia de calquera persoa na superficie da pista de calquera dos espazos deportivos, cando non sexa ela mesma quen estea a realizar a actividade. f) Impartir clases particulares. g) Fumar en todas as instalacións, excepto nos espazos o aire libre. h) Comer produtos con casca nas instalacións. i) Arroxar no chan ou abandonar calquera tipo de desperdicio nas instalacións. l) Cuspir e derramar líquidos de calquera natureza.14.9. Os deportistas e escolares non poderán utilizar os campos de fútbol individualmente, senón en equipo; cunha persoa delegada responsable e previa a pertinente autorización.14.10. O Concello de Riveira velará polo cumprimento das presentes normas, estando capacitado para suspender as actividades previstas por razóns de seguridade ou climatolóxicas ou cando se produzan circunstancias que poidan ocasionar danos físicos a persoas e/ou estragos graves nas instalacións. Ademais das citadas e xerais: 15.1. Non se permite o uso de calzado con taco metálico, agás no campo de herba natural.15.2. Nos campos de herba artificial só se permite o uso de zapatillas específicas, multitacos ou botas de tacos de goma.15.3. As horas de acceso e desocupación do campo de xogo serán efectivamente as que se teñan reservadas, sen que poidan ocupar este para quecemento, etc.… 15.4. Para adestramentos o acceso aos vestiarios será sempre de 15 minutos antes do inicio da hora da reserva da pista de xogo e de 30 minutos despois da saída da pista de xogo. O acceso aos vestiarios nas categorías inferiores, será sempre coa presenza dos/as monitores/as ou adestradores/as, así que permanecerán na instalación ata que o/a último/a neno/a saia do vestiario. O acceso aos vestiarios para equipos de categorías sénior poderá facerse sen a presenza dese persoal responsable.15.5. Para competicións oficiais o acceso aos vestiarios será sempre de 1 hora antes do inicio da hora da reserva da pista de xogo e de 30 minutos despois da saída da pista de xogo. O acceso aos vestiarios nas categorías inferiores, será sempre coa presenza dos/as monitores/as ou adestradores/as, así que permanecerán na instalación ata que o/a último/a neno/a saia do vestiario.15.6. As porterías, postes e demais accesorios necesarios para a práctica deportiva, que sexan móbiles, serán debidamente colocados e repartidos polo persoal de conserxería da instalación. O material que cada equipo deixe na instalación, naquelas dependencias que habilite o Concello de Riveira, deberá ser recollido en cestas, redes ou bolsas propiedade do Club, sen que o Concello de Riveira se faga responsable do mesmo.15.7. Os clubs deportivos nos horarios concedidos de adestramentos poderán solicitar que non se permita acceder ou permanecer nas bancadas ou no campo de xogo da instalación a persoas alleas á súa organización.15.8. Os equipos poderán solicitar a chave dos vestiarios mentres se disputen adestramentos ou partidos.15.9. Os clubs ou asociacións faranse responsables dos danos que por un mal uso sufran as instalacións durante o tempo de alugamento ou concesión. Ademais das citadas e xerais: 16.1. Non se permitirá a entrada libre a menores de 10 anos que non veñan cunha persoa maior de idade, que será responsable dos/as menores durante a súa permanencia na piscina. A devandita persoa adulta deberá identificarse ante o/a socorrista.16.2. Resérvase o dereito de admisión e o límite de nadadores por pista, segundo a lexislación vixente.16.3. Prohíbese a entrada na zona de praia con roupa ou calzado non axeitado, así como comer e beber, e introducir obxectos de cristal.16.4. Por razóns de seguridade queda prohibido lanzarse á auga polos laterais do vaso, correr pola zona de praia e sentar nas corticeiras, así como o uso de pendentes, cadeas, aneis e outros obxectos que leven consigo risco para cada quen e para os/as demais usuarios/as.16.5. O emprego de colchóns, flotadores, aletas ou calquera outro elemento que poida orixinar risco para os/as demais usuarios/as, deberá ser autorizado polo persoal de socorrismo.16.6. As persoas que non saiban nadar ou padezan algunha enfermidade que leve consigo risco, deberán advertilo previamente ao persoal de socorrismo. Prohíbese o acceso á zona de baño de persoas que sufran enfermidades dérmicas infectocontaxiosas. En caso de dúbida poderase esixir a presentación dun certificado médico.16.7. Por motivos de hixiene é obrigatorio ducharse previamente á entrada no vaso, así como o emprego de gorro de baño e chancletas. Recoméndase o uso de gafas de natación.16.8. Por motivos de hixiene está prohibido soarse, cuspir, e ouriñar na auga, así como acudir ao vaso con maquillaxes, cremas ou apósitos de calquera tipo.16.9 Respectarase en todo momento, o uso da pista asignada a cada actividade.16.10. As rúas da piscina poden estar habilitadas para diferentes colectivos ou niveis de nado, atendendo ao seguinte: 16.11. Denomínase a rúa de nado como o seguinte: 16.11.1 RÚA DE INICIACIÓN: A) É a pista dos nenos e nenas e das persoas con nivel baixo de natación. B) Aínda que se aconsella nadar pola dereita non é unha pista de nado.16.11.2 RÚA DE NADO: A) É a pista de nado a ritmo suave.16.11.3 RÚA RÁPIDA: A) É a pista de nado avanzado non competitiva onde predomina o crol.16.11.4 RÚA PARA CLUBS A) É a pista que se deixa reservada para os adestramentos dos clubs ou entidades deportivas federadas.16.12. Respectaranse en todo momento, as indicacións do persoal de socorrismo e demais persoal da piscina.16.13. Respectar as normas de seguridade das instalacións.16.14. Non se pode correr nin empurrar outras persoas. Ao redor da piscina hai que circular andando.16.15. Prohíbense os xogos perigosos dentro da auga, como afundir a outra persoa.16.16. É obrigatorio nadar sempre pola dereita das pistas, non atravesar as mesmas interrompendo a actividade doutros/as usuarios/as.16.17. Como norma xeral prohíbense todos os actos, dentro e fóra da auga que entorpezan e/ou constitúan un risco para outras persoas. En todo momento o persoal da instalación velará pola seguridade e aplicará as normas necesarias para este fin.16.18. Resérvase o dereito de admisión e o límite de persoas usuarias pista, segundo a lexislación vixente, por regra xeral son de 10 por pista.16.19. Prohíbese a entrada na zona de praia con roupa ou calzado non axeitado, así como comer e beber, e introducir obxectos de cristal.16.20. Os familiares ou acompañantes dos/as usuarios/as teñen prohibida a entrada na zona de vestiarios e praia da piscina, salvo no caso de menores de 7 anos, que poderán ser acompañados por unha persoa adulta nos vestiarios.17. Concepto de zona SPA. Normas específicas para zona SPA. Ademais das normas xerais e das específicas para piscinas cubertas establécense as seguintes: 17.1. Está prohibida o uso da sauna e baño turco a menores de 16 anos.17.2. Os usuarios e usuarias deben seguir as indicacións e contraindicacións de uso, expostas á vista, que se especifican para cada elemento da zona SPA e para o resto da instalación. En caso de que non localicen as ditas indicacións deberanse poñer en contacto co persoal de socorrismos para que llelas faciliten.17.3. Antes da utilización é obrigatorio ducharse.17.4. É obrigatorio o uso de roupa de baño.17.5. É obrigatorio utilizar unha toalla para sentarse no banco.17.6. Non se pode entrar con xoias nin obxectos metálicos.17.7. A capacidade do SPA está limitada para un máximo de persoas, que virá reflectida na normativa.17.8. Se hai usuarios/as en espera o uso de cada servizo do SPA (sauna, baño turco.) será de 10 minutos. Ademais das citadas e xerais: 18.1 Sobre a vestimenta 18.1.1 É obrigatorio o uso de roupa e calzado deportivo sen que estea permitida a entrada con chancletas, calzado de piscina e similar.18.1.2. Nas máquinas, por motivos de hixiene, é obrigatorio o uso de toalla.18.1.3. Non se permite sacar material do ximnasio sen a autorización expresa do persoal responsable das instalacións.18.1.4. Está terminantemente prohibido adestrar sen camisetas.18.2. Sobre o uso do equipamento: 18.2.1. Tanto nas máquinas coma nos colchóns poñerase unha toalla sobre a área de contacto.18.2.2. Prégase non permanecer nas máquinas conversando ou descansando para facilitar así unha mellor rotación en uso e unha mellor utilización das instalacións.18.2.3. O material deportivo colocarase no seu lugar correspondente despois de finalizar o exercicio.18.2.4. A utilización dos equipos de música, televisores, ordenador, etc., é de uso exclusivo do persoal da instalación.18.2.5. Prohíbese a introdución de bolsas de deporte na sala.18.2.6. Recoméndase a utilización responsable do equipamento de acordo coas directrices dos/as monitores/as, evitando así posibles situacións lesivas, e consultándolles cando se considere preciso.18.2.7. Se hai usuarios/as en espera o uso dos aparatos de traballo cardiovascular (cintas, bicicletas, remo) será de 20 minutos.18.3. Sobre os/as usuarios/as: 18.3.1. Non está permitida a entrada de menores de 16 anos.18.3.2. Os/as usuarios/as que teñan entre 16 e 18 anos deberán cubrir unha autorización do seu pai, nai ou titor legal para o acceso á sala. Ademais das citadas e xerais: 19.1. Os clubs deportivos poderán solicitar o uso da instalación seguindo as normas xerais.19.2. Non se permite o uso de zapatillas de cravos superiores a 4 milímetros. O seu uso poderá ser motivo de expulsión da instalación.19.3. É obrigatoria a identificación (DNI ou documento legal similar), licenza federativa, carné de abonado/a, ou recibo de pagamento de taxas.19.4. Non se permite circular polas pistas, débese circular polas zonas de paso. Non se debe cruzar sen mirar.19.5. O sentido da carreira será deixando a corda á dereita.19.6. Salvo autorización ou competición, a pista numero 1 non deberá utilizarse. Ademais das citadas e xerais: 20.1. O uso dos polideportivos municipais realizarase previa solicitude das persoas interesadas e con suxeición ás normas contidas no presente Regulamento, e permitirá a utilización das instalacións para os fins e na forma en que se solicitase e que autorizase o Concello de Riveira.20.2. Os/as usuarios/as deberán utilizar as instalacións, material e mobiliario adecuadamente, evitando posibles estragos ou danos nas instalacións ou na saúde e dereitos doutras persoas.20.3. O uso dos pavillóns queda limitado para a práctica dos deportes compatibles e outras actividades que non alteren nin prexudiquen as instalacións e os seus materiais.20.4. Non se permitirá o acceso ás instalacións sen calzado deportivo e roupa adecuados, quedando expresamente prohibido o uso de zapatillas con sola negra. O acceso de xogadores á cancha farase exclusivamente a través dos vestiarios, estando obrigado o cambio de calzado para entrar con sola limpa na instalación.20.5. Non se poderá utilizar outro material deportivo que non sexa o que se dispoña ou autorice na instalación.20.6. Deportistas e escolares non poderán utilizar as pistas dos polideportivos municipais individualmente, senón en equipo; cunha persoa delegada responsable e previa autorización.20.7. Non se permite a entrada de alimentos, bebidas alcohólicas nin doces nas instalacións.20.8. O acceso ás pistas queda totalmente prohibido a espectadores, que obrigatoriamente deberán situarse na zona de bancadas.20.9. A concesión do uso dos polideportivos municipais farase atendendo aos seguintes criterios de utilización por orde de preferencia: 1º.- A actividade municipal nos seus distintos ámbitos (escolas deportivas, actividades para adultos, seccións deportivas, campañas, torneos.). 2º.- Centros de ensino públicos ou concertados do concello para impartiren o seu programa de Educación Física e non dispoñan de instalacións deportivas adecuadas (unicamente terán acceso preferente dentro do horario lectivo). 3º.- Clubs deportivos do concello con modalidade deportiva en sala.4º.- Grupos e colectivos veciñais que desexen as instalacións para desenvolver a práctica deportiva.5º.- Alugueiros a particulares. Ademais das citadas e xerais: 21.1. Todos os clubs deportivos que soliciten o uso das instalacións deberán estar inscritos no rexistro municipal de asociacións e clubs deportivos do Concello de Riveira.21.2. Os clubs que desexen utilizar as instalación para os adestramentos dunha tempada deberán solicitar as mesmas atendendo aos seguintes prazos: - Clubs con tempadas deportivas con comezo en agosto ou setembro dun ano e remate en xuño do ano seguinte: ata o 15 de xullo. - Clubs con tempadas deportivas coincidentes co ano natural: ata o 1 de novembro.21.3. O Concello de Riveira, logo de recibidas as solicitudes en tempo, procederá á distribución dos horarios de adestramento atendendo aos seguintes criterios: - Categoría do solicitante. - Número de horas solicitadas. - Horario solicitado, concedendo ás categorías infantís os primeiros horarios de apertura da instalación. - Posibilidade de acceso a outros lugares de adestramento. - Lugar de disputa dos partidos oficiais.21.4. Os días, horarios e campo concreto de adestramentos marcaranse desde o Concello de Riveira, tras estudar as solicitudes efectuadas polos diferentes equipos. Se dous equipos solicitan o mesmo horario para adestramentos, o Concello de Riveira poderá decidir que ambos os dous compartan a instalación nese horario ou derivalos a outra instalación municipal que estea dispoñible.21.5. Os clubs unha vez recibidos os calendarios oficiais dos partidos deberán enviar unha copia ao Concello coa maior brevidade posible.21.6. Os horarios e campos para os partidos serán marcados polo Concello de Riveira, seguindo o seguinte criterio de preferencias: 1º.- Horario federativo designado para cada categoría.2º.- Preferencia aos equipos de categorías sénior sobre os júniors, xuvenís, cadetes, infantil, alevín e benxamín (segundo a categoría). 3º.- Preferencia aos equipos de maior categoría.4º.- En caso de coincidencia de clubs nos horarios solicitados, as entidades alternaranse no uso do campo cada semana ou mes.21.7. Os clubs xunto coa solicitude de adestramentos acompañarán a previsión de equipos que participarán nas ligas federadas na seguinte tempada. A Concellería de Deportes coordinará cos clubs para solicitarlle á federación correspondente a confección dun calendario de partidos que permita a ocupación racional do campo.21.8. Todas as solicitudes para o cambio de horarios xa asignados, para todos os partidos, deberán realizarse con cinco días de antelación como mínimo.21.9. Por causas debidamente xustificadas o Concello de Riveira poderá suspender ou modificar o horario, tanto de partidos como de adestramentos, incluso asignar un campo diferente ao inicialmente adxudicado, sen dereito a indemnización ningunha.21.10. O equipo que actúe como local, en calquera encontro, recibirá as chaves dos vestiarios, sendo, desde este momento, o responsable delas así como do que aconteza nos vestiarios, incluíndo os estragos que nese período se poidan ocasionar. Isto mesmo é aplicable a calquera equipo que realice un adestramento.21.11. Será obrigatorio o uso de indumentaria deportiva adecuada á modalidade que se vaia realizar, así como o uso de calzado deportivo que corresponda, axeitado á superficie de xogo.21.12. Con balóns e outros materiais deportivos xogarase exclusivamente nos campos. Non que se pode xogar nos vestiarios, corredores, etc.21.13. Só as persoas que van realizar unha actividade deportiva, poderán acceder aos vestiarios; os acompañantes e espectadores dirixiranse ás bancadas ou vestíbulos.21.14. Nos adestramentos e utilización dos vestiarios é obrigatoria a presenza de responsable maior de idade. Os adestramentos das categorías de base (ata xuvenís) serán anulados de non existir un adestrador no campo.21.15. O uso da instalación durante unha ou varias tempadas, non establece dereito ningún para a concesión da instalación na seguinte tempada.21.16. As instalacións no horario concedido non se poderán ceder a terceiros.21.17. Os clubs ademais deste Regulamento deberán seguir as normas específicas da instalación solicitada, e que lle serán entregadas xunto coa concesión da solicitude.21.18. A entidade que non vaia utilizar unha instalación previamente concedida, deberá comunicarllo á Concellería de Deportes cun mínimo de 72 horas de antelación.21.190. Cando un club solicite un cambio de partido para horarios nos que se precise luz eléctrica deberá aboar, antes da disputa do mesmo, a taxa prevista nas ordenanzas municipais.21.20. Os vestiarios pódense, en ocasións, compartir con varios clubs, polo que os equipos deberán deixalos para que o seguinte club os ocupe nas mellores condicións posibles de hixiene; sen esparadrapos, cintas, apósitos, plásticos. Así mesmo deberán ser desocupados coa maior brevidade posible.21.21. Calquera cambio de adestramentos con outro club deberá ter a aprobación previa da Concellería de Deportes, que contestará as solicitude dos clubs nun prazo máximo de 24 horas.21.22. Cando un club con reserva de instalación non faga uso da mesma un día determinado, deberá comunicalo a Concellería de Deportes coa máxima antelación posible, en caso de non facelo privarase de adestrar o seguinte día que ese equipo tivese na instalación, en caso de reincidir nesta actitude dará lugar á retirada do dereito de uso nesa tempada por un tempo de tres meses.21.23. Excepto en pretempada, non se concederá o uso da instalación os días festivos, agás a disputa de partidos oficias xa contemplados en calendario federativo.21.24. Excepto na cafetería, queda prohibido comer na instalación, polo que os responsables dos equipos velarán para que esta norma sexa cumprida polos membros do seu club.21.25. A Concellería de Deportes resérvase o dereito de cancelar ou aprazar a reserva de uso, por causas derivadas de actividades municipais ou outras que esta concellería estime oportuno. Deberá comunicalo os clubs a maior brevidade posible. Nas bancadas non estará permitido, fumar, comer, correr ou xogar, saltar de asento en asento, arroxar obxectos ou calquera acción que poida molestar a convivencia cos demais. Artigo 23. A solicitude e o pago de alugamento de calquera unidade deportiva realizarano os/as interesados/as, conforme lles indique a Concellaría de Deportes nos prazos previstos. Artigo 24. A reserva de calquera espazo deportivo poderá facela o/a usuario/a cun máximo de dúas reservas, sen que poida reservar máis, ata que finalice o uso da instalación da segunda reserva. Artigo 25. A reserva sempre se poderá facer cun máximo de 15 días naturais de antelación. Artigo 26. Reserva e uso das instalacións para os clubs e entidades deportivas: 26.1. Poderán acollerse a este sistema de alugamento calquera entidade deportiva e/ou educativa rexistrada no Libro de Rexistro de Asociacións de Clubs Deportivos do Concello de Riveira.26.2. Para a concesión deste tipo de uso entenderase como prioridades, en orde decrecente, o seguinte: 1. Que sexa club ou entidade deportiva e figure no rexistro de Clubs e Asociacións do Concello de Riveira.2. Que os equipos solicitantes disputen os seus encontros na instalación.3. Que participen en competicións federadas oficiais.26.3. As solicitudes dos clubs ou entidades deportivas para toda a tempada presentaranse nas oficinas da Concellaría de Deportes coa folla de solicitude antes do 15 de xullo, deberase entregar a seguinte documentación: 26.3.1. Solicitude debidamente cumprimentada e asinada pola presidencia do club, na que aparecerán os datos da entidade.26.3.2. Proxecto no que especifique a actividade que se vai realizar, periodicidade da práctica de adestramentos, os calendarios de competición, horarios de competición e/ou adestramentos, persoas responsables tanto da dirección como do corpo técnico e a relación de compoñentes con autorización para a actividade.26.4. A Concellaría de Deportes resérvase o dereito de deixar sen efecto algunha das autorizacións de utilización das instalacións deportivas por algúns dos seguintes motivos: 26.4.1. Por necesidades de programación municipal ou de actividades do Concello de Riveira.26.4.2. Por incumprimento das obrigas establecidas na presente normativa e nos requisitos de solicitude.26.4.3. Por causa dun comportamento pouco cívico ou antideportivo, por parte de membros da entidade autorizada, sendo este comportamento reiterado e evidente, a xuízo das persoas responsables da Concellería de Deportes.26.4.4. Pola baixa asistencia de membros da entidade, de xeito que reiteradamente, non cumpran cos mínimos de asistencia obrigatoria na autorización de uso.27.1. Nas instalacións municipais calquera que sexa a súa forma de xestión, así como nos folletos ou circulares informativas que fagan referencia á instalación ou servizos prestados nelas, figurará en lugar visible o logotipo do Concello de Riveira acreditando a titularidade municipal da instalación.27.2. O Concello de Riveira poderá autorizar a colocación de publicidade, estática ou móbil, permanente ou non, realizada por calquera elemento técnico ou soporte, nos espazos deportivos.27.3. A publicidade nas instalacións deportivas municipais, mediante a exposición de calquera elemento permanente ou puntual, móbil ou estático, levarase a cabo de acordo coa normativa xeral de publicidade e a específica sobre menores, alcohol, tabaco e substancias estupefacientes.27.4. A instalación de publicidade estática nas instalacións deportivas municipais estará gravada coas taxas establecidas na ordenanza municipal.27.5. O Concello de Riveira poderá autorizar a colocación de publicidade por un período temporal concreto, con motivo da organización de acontecementos deportivos puntuais, previa petición da entidade organizadora. A autorización quedará condicionada, no seu caso, ao pagamento dos tributos establecidos pola utilización de espazos publicitarios nas Instalacións Deportivas Municipais.27.6. O concello de Riveira poderalle autorizar a colocación de publicidade estática aos clubs usuarios da instalación, de xeito gratuíto, por un período temporal concreto. A xunta de goberno local será o órgano competente para conceder os permisos correspondentes.28.1. O uso das instalacións deportivas municipais, implica o pagamento do prezo público establecido na correspondente Ordenanza Municipal.28.2. Os prezos públicos expoñeranse, nun lugar visible, en cada instalación deportiva para coñecemento e información de todos os usuarios.28.3. Sobre os prezos establecidos, unicamente poderán aplicarse as exencións, reducións e bonificacións expresamente previstas na dita Ordenanza.28.4. O pagamento polo uso das instalacións deportivas realizarase sempre con anterioridade ao uso das mesmas, da seguinte forma: a) Cando se trate dun só partido ou sesión de adestramento, o pagamento efectuarase previamente, presentando o xustificante no momento de acceso á instalación. b) No caso dunha reserva para varios días, o pagamento efectuarase previamente á celebración do primeiro partido ou sesión. c) Cando se trate dunha concesión para uso anual, de varios meses ou de tempada, o pagamento poderá fraccionarse. d) O Concello de Riveira poderá eximir do pagamento de taxas aos clubs e asociacións rexistrados no Concello.28.5. Nos supostos de cancelación da reserva ou cesión acordada por causa imputable ao usuario, non haberá lugar á devolución total ou parcial do importe satisfeito.29. Nas instalacións poderá haber cafeterías, venda de produtos deportivos, máquinas expendedoras de bebidas. Os prezos das consumicións ou compras realizadas nestes servizos deberán ser aprobados previamente polo Concello de Riveira, a través do órgano competente. O Concello poderá ceder a terceiros a explotación e xestión destes servizos.30. Sobre as responsabilidades nas instalacións deportivas: 30.1. Cando as instalacións sexan utilizadas por asociacións, colectivos, entidades, agrupacións ou similares dotadas de personalidade xurídica propia e diferenciada dos seus membros, as mesmas asumirán, a través dos seus representantes legais, a responsabilidade fronte ao Concello de Riveira polos danos e prexuízos que se produzan nas instalacións, mobiliario, etc. como consecuencia do evento, ben sexan imputables á organización, público, deportistas e/ou demais participantes, todo iso sen prexuízo de repercutir contra as persoas concretas que os producisen.30.2. No caso de que a utilización das instalacións se leve a cabo por colectivos sen personalidade xurídica, todos os integrantes responderán solidariamente fronte ao Concello de Riveira polos danos e prexuízos que se produzan nas instalacións, mobiliario, etc. como consecuencia do evento, ben sexan imputables á organización, público, deportistas e/ou demais participantes, todo iso sen prexuízo de repercutir contra a/as persoa/s concreta/s que os producisen.30.3. Por razón da actividade ou das circunstancias concorrentes, o Concello de Riveira poderá condicionar a autorización da utilización privativa das instalacións á adopción de medidas de control e de seguridade, así como ao depósito dunha fianza ou subscrición dunha póliza de seguro de danos e responsabilidade civil ou, sinxelamente, denegala.30.4. En calquera caso, cando se trate de competicións nas que participe un equipo local e outro foráneo, o primeiro responderá directamente fronte ao Concello de Riveira polos danos e prexuízos que se produzan nas instalacións, mobiliario, etc. Como consecuencia do evento, ben sexan imputables á organización, público, deportistas e/ou demais participantes, todo iso sen prexuízo de repercutir contra a/as persoa/s concreta/s que os producisen.30.5. De conformidade co disposto no artigo 1903 do código civil, os pais, as nais e titores son responsables polos danos e prexuízos ocasionados polos fillos e fillas que se encontren baixo a súa garda ou menores ou persoas incapacitadas que estean baixo a súa custodia.31. Sobre as infraccións nas instalacións deportivas: 30.1. Calquera persoa poderá denunciar as infraccións do presente Regulamento ante os responsables municipais.31.2. Consideraranse infraccións administrativas en relación co contido do presente Regulamento as accións ou omisións que contraveñan o establecido no mesmo. As infraccións clasifícanse en leves, graves e moi graves consonte se determina nos artigos seguintes.31.3. Considéranse infraccións leves: a) O uso indebido do material ou das instalacións, así como o mobiliario urbano e dos elementos vexetais e ornamentais. b) A falta de respecto e a desconsideración leve cara a responsables municipais, monitores/as e demais usuarios/as. c) O abuso no consumo de auga e/ou enerxía. d) As faltas de escasa entidade das normas contidas no presente Regulamento.31.4. Considéranse infraccións graves: a) A rotura e/ou deterioro do material e/ou das instalacións, así como o mobiliario urbano e elementos vexetais ornamentais. b) A falta de respecto e a desconsideración grave cara a responsables municipais, monitores e demais usuarios. c) As contravencións máis relevantes das normas contidas no presente Regulamento. d) A reiteración de faltas leves. Considerarase reiteración a comisión de tres infraccións leves ao longo dunha tempada.31.5. Considéranse infraccións moi graves: a) Os actos vandálicos realizados sobre o material e/ou as instalacións. A provocación de altercados da orde pública. b) Impedir pola forza aos demais usuarios o uso dos materiais e/ou das instalacións. c) Os actos ou omisións susceptibles de reproche penal (furto, lesións danos patrimoniais, etc.). d) A reiteración de faltas graves. Considerarase reiteración a comisión de tres infraccións leves ao longo dunha tempada.31.6. As infraccións leves prescribirán ao mes, as graves aos dous meses e as moi graves aos tres meses.31.7. En calquera caso, os responsables municipais, sen máis trámite, poderán invitar a saír das instalacións a quen estean implicados na comisión dunha presunta infracción ou ben, con carácter preventivo, para evitar a comisión de infraccións.32. Sobre as sancións nas instalacións deportivas: 32.1. Sen prexuízo de esixir cando proceda a responsabilidade civil ou penal, as infraccións tipificadas no presente Regulamento, previa tramitación do correspondente expediente con audiencia do interesado, poderán ser sancionadas da seguinte forma: a) Faltas leves: amoestación verbal ou escrita e/ou privación dos dereitos do/a usuario/a ata un máximo de quince días. b) Faltas graves: privación dos dereitos do/a usuario/a ata un máximo de tres meses. c) Faltas moi graves: privación dos dereitos do/a usuario/a por un período mínimo de tres meses ou a baixa definitiva, sen posibilidade de volver a darse de alta ata pasados cinco anos desde a resolución do expediente sancionador.32.2. As sancións graduaranse tendo en conta a gravidade do dano causado, a intencionalidade, a reincidencia, a alarma social provocada, sendo de aplicación os principios que informan o procedemento administrativo sancionador.32.3. Na tramitación do expediente sancionador poderanse impoñer con carácter cautelar privacións dos dereitos do usuario por un período que non supere a terceira parte da sanción prevista para cada unha das infraccións.32.4. En todo caso, os danos causados no material e/ou instalacións deberán resarcirse adecuadamente e unha vez valorados polo Concello de Riveira, o/a usuario/a non poderá acceder ás instalacións ata que aboe ou consigne o seu importe.32.5. Terase en conta a regulación establecida no Título IX da Lei 30/1992, de 26 de novembro, de Réxime Xurídico das Administracións Públicas o do Procedemento Administrativo Común, o Real Decreto 1.398/1993 de 4 de agosto de Regulamento de Exercicio de Potestade Sancionadora e o Título XI da Lei 7/1985, de 2 de abril, Reguladora das Bases de Réxime Local.33.1. En todas as Instalacións Deportivas Municipais existirán, a disposición dos/as usuarios/as, formularios para a realización de suxestións sobre o funcionamento do servizo que deberán ser presentados no Rexistro Xeral do Concello.33.2. O Concello de Riveira responderá por escrito a todas as reclamacións debidamente formuladas e debidamente presentadas no Rexistro Xeral do Concello de Riveira. Artículo 33.- Seguro de Accidentes 1.- O feito de inscribirse nalgunha actividade de Concellería de Deportes do Concello de Riveira, non leva implícito ter un Seguro de Accidentes Deportivos. Será o/a propio/a usuario/a quen teña que correr cos gastos médicos no caso de lesión ou accidente deportivo. Primeira. A promulgación futura de normas con rango superior ao do presente Regulamento que afecten a materias reguladas no mesmo, determinará a aplicación automática daquelas con independencia da posterior adaptación do Regulamento no que for necesario. Segunda. A aplicación e interpretación do presente Regulamento corresponde ao Concello de Riveira dentro do exercicio das súas competencias, sen prexuízo das facultades revisoras da xurisdición contencioso administrativa. O presente documento entrará en vigor una vez sexa aprobado definitivamente segundo o procedemento do artigo 49 da Lei 7/1985, de 2 de abril Reguladora das Bases de Réxime Local, e publicado no Boletín Oficial da Provincia da Coruña, e unha vez transcorrido o prazo a que se refire o artigo 70.2 da citada Lei 7/1985, permanecendo en vigor ata a súa modificación ou derogación. En Riveira, 18 de maio de 2011 O alcalde José Luís Torres Colomer